CELEX: 32018R0596
Language: hu
Date: 2018-04-18 00:00:00
Title: Az Európai Parlament és a Tanács (EU) 2018/596 rendelete (2018. április 18.) a Kreatív Európa program (2014–2020) létrehozásáról szóló 1295/2013/EU rendelet módosításáról

23.4.2018   
            
            
               HU
            
            
               Az Európai Unió Hivatalos Lapja
            
            
               L 103/1
            
         AZ EURÓPAI PARLAMENT ÉS A TANÁCS (EU) 2018/596 RENDELETE
   (2018. április 18.)
   a Kreatív Európa program (2014–2020) létrehozásáról szóló 1295/2013/EU rendelet módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 167. cikke (5) bekezdésének első franciabekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   rendes jogalkotási eljárás keretében (2),
   mivel:
   
               (1)
            
            
               Az 1295/2013/EU európai parlamenti és tanácsi rendelet (3) az európai kulturális és kreatív ágazatok támogatása érdekében létrehozta a Kreatív Európa programot (2014–2020).
            
         
               (2)
            
            
               Az Európai Unió Ifjúsági Zenekarának (a továbbiakban: EUYO) sajátossága abban áll, hogy ez egy kulturális határokon átívelő európai zenekar, és olyan fiatal zenészek alkotják, akiket szigorú, az egyes tagállamokban évente megrendezett meghallgatási eljárás keretében, komoly minőségi kritériumok alapján választanak ki. Ez az egyetlen olyan zenekar az Unióban, amely tagjait az összes tagállamból toborozza.
            
         
               (3)
            
            
               Az EUYO a létrehozása óta hozzájárul a kultúrák közötti párbeszéd, a kölcsönös tisztelet és egymás megértésének előmozdításához. Az EUYO kulturális nagykövetként képviselte az Uniót, bemutatva az európai kultúrák és gazdagságát és sokféleségét, valamint a feltörekvő tehetségeket. Hozzájárult továbbá az európai zenei örökség megismeréséhez, az európai alkotások forgalmához és a fiatal európai tehetségek nemzeti és európai határokon átívelő mobilitásához.
            
         
               (4)
            
            
               Az EUYO művésztelep-program formájában rendszeres képzést nyújt fiatal zenészeknek és fellépési alkalmat biztosít számukra, így segítve elő nemzetközi karrierjüket és híres karmesterek vezetésével fejlesztve készségeiket.
            
         
               (5)
            
            
               Az EUYO-nak folyamatosan diverzifikálnia kell bevételeit azáltal, hogy aktívan keresi az uniós forrásokon kívüli pénzügyi támogatási lehetőségeket, fenntarthatóságának biztosítása és az uniós finanszírozástól való függésének csökkentése érdekében. Az EUYO-nak ezért biztosítania kell vezetésének költséghatékonyságát.
            
         
               (6)
            
            
               Az EUYO-nak törekednie kell arra, hogy mind a hagyományos, mind a digitális médiában is még inkább láthatóvá váljon, valamint hogy európai eseményeken és több tagállamban lépjen fel.
            
         
               (7)
            
            
               Az EUYO-nak – nemzeti társult partnereivel együttműködve – ismertebbé kell tennie az éves meghallgatásokat, annak érdekében, hogy az egyes tagállamokból származó zenészek aránya a zenekaron belül kiegyenlítettebb legyen.
            
         
               (8)
            
            
               Az EUYO tevékenységeinek összhangban kell lenniük a Kreatív Európa program célkitűzéseivel, különösen annak a közönségépítés támogatására vonatkozó célkitűzésével, és a Kultúra alprogram prioritásaival. Ezért az EUYO-nak aktívan részt kell vállalnia a közönségfejlesztésben, különös figyelemmel a fiatalokra.
            
         
               (9)
            
            
               Az EUYO-t az Európai Parlament 1976. március 8-i állásfoglalása (4) alapján hozták létre, és mint ilyen, egyedülálló az európai zenekarok között.
            
         
               (10)
            
            
               A tagállamok és az uniós intézmények – a Bizottság és az Európai Parlament egymást követő elnökeit is beleértve – elismerték az EUYO hozzájárulását.
            
         
               (11)
            
            
               Különleges státusza, egy vagy több tagállam kizárólagos érdekein és előnyein túlmutató, egyértelműen európai hozzáadott értéket képviselő stratégiai célkitűzései és tevékenységei miatt az EUYO az 1268/2012/EU felhatalmazáson alapuló bizottsági rendelet (5) 190. cikke (1) bekezdésének d) pontja értelmében vett alap-jogiaktusban azonosított szervnek minősül, ami lehetővé teszi vissza nem térítendő támogatások pályázati felhívás nélkül történő odaítélését.
            
         
               (12)
            
            
               Az EUYO részére kivételesen finanszírozást kell biztosítani a Kreatív Európa program végéig (2020. december 31.) tartó időszakra.
            
         
               (13)
            
            
               Az EUYO-t ezért kivételesen fel kell venni mind a Kreatív Európa program Kultúra alprogramja, mind pedig a Kreatív Európa program kulturális-kreatív ága keretében támogatásban részesülő intézkedések közé.
            
         
               (14)
            
            
               Az EUYO zökkenőmentes működésének biztosítása érdekében lehetővé kell tenni a zenekar számára, hogy a lehető leghamarabb részesülhessen a támogatásból, különösen a 2018-ban, az e rendelet hatálybalépése előtt keletkezett költségek tekintetében. Ezt a rendeletet ezért visszaható hatállyal, 2018. január 1-jétől kell alkalmazni.
            
         
               (15)
            
            
               Az 1295/2013/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1295/2013/EU rendelet a következőképpen módosul:
   
               1.
            
            
               A 13. cikk (1) bekezdése az alábbi ponttal egészül ki:
               
                           „f)
                        
                        
                           az Európai Unió Ifjúsági Zenekarának a zenészek mobilitásához, az európai alkotások határokon átívelő forgalmához, valamint a fiatal zenészek karrierjének nemzetközi szintre emeléséhez hozzájáruló tevékenységeihez kapcsolódó költségek.”
                        
                     
         
               2.
            
            
               A 15. cikk (1) bekezdése az alábbi ponttal egészül ki:
               
                           „g)
                        
                        
                           az Európai Unió Ifjúsági Zenekara, a 13. cikk (1) bekezdésének f) pontja alapján támogatásban nem részesülő költségek tekintetében.”
                        
                     
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 1-jétől2020. december 31-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2018. április 18-án.
      
         
            az Európai Parlament részéről
         
         
            az elnök
         
         A. TAJANI
      
      
         
            a Tanács részéről
         
         
            az elnök
         
         L. PAVLOVA
      
   
   
      (1)  2017. október 18-i vélemény (a Hivatalos Lapban még nem tették közzé).
   
      (2)  Az Európai Parlament 2018. március 15-i álláspontja (a Hivatalos Lapban még nem tették közzé) és a Tanács 2018. április 12-i határozata.
   
      (3)  Az Európai Parlament és a Tanács 1295/2013/EU rendelete (2013. december 11.) a Kreatív Európa program (2014–2020) létrehozásáról és az 1718/2006/EK, az 1855/2006/EK és az 1041/2009/EK határozat hatályon kívül helyezéséről (HL L 347., 2013.12.20., 221. o.).
   
      (4)  Az Európai Parlament állásfoglalása (1976. március 8.) a Kellett-Bowman asszony által benyújtott, az Európai Közösség Ifjúsági Zenekarának létrehozásáról szóló állásfoglalásra irányuló indítványról (HL C 79., 1976.4.5., 8. o.).
   
      (5)  A Bizottság 1268/2012/EU felhatalmazáson alapuló rendelete (2012. október 29.) az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).